SKRIFTLIG FORESPØRGSEL E-0884/02

af Laura González Álvarez (GUE/NGL) til Kommissionen

(2. april 2002)

Om: Omfartsvejen ved Arbón (Asturien, Spanien)

Det asturianske provinsstyre har projekteret en omfartsvej for hovedvej AS-25, som, hvis den realiseres, vil få alvorlige følger for miljøet, idet landsbyen Arbón (Villayón kommune) skæres over i to halvdele, hvad der vil bringe landbrug og husdyravl i området i fare, så affolkningsproblemerne i egnen vil blive yderligere forværret.

Det ville være langt mere hensigtsmæssigt at forbedre den eksisterende landevej, især hvis der tages hensyn til, at der med den nye vejføring højst ville blive opnået en tidsbesparelse på ti minutter. Desuden er det de lokale beboeres opfattelse, at gennemførelsen af et projekt, som går ud over de naturlige og etnografiske værdier i et område af stor miljømæssig værdi, vil indebære en fare for de kulturelle og landskabelige kendetegn.

Kan Kommissionen indhente oplysninger om projektet hos de ansvarlige myndigheder?

Er Kommissionen ikke af den opfattelse, at direktiv 85/337/EØF(1) om vurdering af visse offentlige og private projekters indvirkning på miljøet bør finde anvendelse i denne sag?

Hvilke foranstaltninger vil Kommissionen træffe for at sikre overholdelsen af dette direktiv?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(14. maj 2002)

For så vidt angår Rådets direktiv 85/337/CEE af 27. juni 1985 om vurdering af visse offentlige og private projekters indvirkning på miljøet(1), skal det erindres, at det i artikel 2 i dette direktiv er fastsat, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning, inden der gives tilladelse hertil.

Denne bestemmelse gælder for projekter, der er anført i bilag I og II til direktivet. I bilag II, punkt 10, litra e), er nævnt anlæg af veje. For projekter henhørende under bilag II som det anførte projekt vedrørende anlæggelse af en alternativ vejforbindelse til hovedvej AS-25 i Arbón (Asturien), som er emnet for nærværende skriftlige forespørgsel fastsætter direktivets artikel 4, stk. 2, at den pågældende medlemsstat a) ved hjælp af en undersøgelse i hvert enkelt tilfælde, eller b) på grundlag af grænseværdier eller kriterier fastsat af medlemsstaten, skal afgøre, om projektet skal gøres til genstand for en vurdering i overensstemmelse med artikel 5 til 10. Medlemsstaterne kan beslutte at anvende begge procedurer som omhandlet under punkt a) og b).

Det skal hertil bemærkes, at direktiv 85/337/EØF er blevet ændret ved Rådets direktiv 97/11/EF af 3. marts 1997(2). Dog gælder det i henhold til artikel 3, stk. 2, i direktiv 97/11/EF, at hvis en ansøgning om tilladelse er indgivet inden 14. marts 1999, gælder bestemmelserne i direktiv 85/337/EØF som affattet inden ændringen.

Kommissionen har henvendt sig til de spanske myndigheder og anmodet dem om nærmere oplysninger om en eventuel anvendelse af direktiv 85/337/EØF i det i forespørgslen nævnte tilfælde.

Hvorom alting er, vil Kommissionen i sin egenskab af traktaternes vogter træffe alle nødvendige foranstaltninger for at sikre, at fællesskabsretten overholdes i det foreliggende tilfælde.

(1) EFT L 175 af 5.7.1985.

(2) EFT L 73 af 14.3.1997.